Hurták kutatásai alapján a századfordulón alapított aligai fürdőtelepen 1912-re már negyven magánvilla felépült, a későbbi pártüdülő területén pedig az 1940-es években egy részvénytársaság kezdett komoly fejlesztésekbe. Az átfogó tervet Olgyay Aladár és Olgyay Viktor készítették, és terveik szerint 1943-tól fel is épült két szállóépület (Csongor és Tünde néven), illetve a községház, amelyet később étteremmé alakítottak.

A rendszerváltást követően a telep több vállalkozó kezén is megfordult, miközben lassan a nyilvánosság számára is hozzáférhetővé vált. Ez a gyakorlatban azt jelentette, hogy míg Aliga I. létesítményeit tovább üzemeltették, a korábbi pártvezetői épületek sorsa az őrizetlen pusztulás lett. Az épületek jelentős része a 2010-es évekre súlyosan megrongálódott, a bútorokat ellopták vagy eltüzelték, a nyílászárók üvegeit kitörték.

A jelenlegi tulajdonos Appennin Holding Nyrt. 2020 februárjában sajtótájékoztatón jelentette be, hogy megkezdődik a terület felújítása. A déli szakaszon a tervek szerint már nyárra látható lesz a változás, jövő ősztől kétéves munkával pedig teljesen megújul a kikötő, és étterem is épül. 2023 végén új, 150-200 ágyas szállodát is átadnának. Az Aliga II. területén elbontják a meglévő épületek többségét, és a cég tervei szerint értékesíthető építési telkeket alakítanak ki.

Az érvényes balatonvilágosi szabályozás szerint a területen három épület: a Castro-villa, a Kádár-villa, valamint az Olgyay-tervezésű étterem helyi védettséget élvez, emellett a terület teljes egészének zöldfelülete is. A 47 hektáros terület tulajdonosával Balatonvilágos önkormányzata jelenleg is egyeztet arról, hogy a terület egy része nyilvános strand maradhasson – írja Fónai Imre a Magyar Narancsban. A 2020. február 26-án megjelent cikk szerint a nem védett házak jó részénél már a bontás is megindult.